ΑΠΟΦΑΣΗ ΤΟΥ ΣΥΜΒΟΥΛΙΟΥ της 14ης Δεκεμβρίου 1967 περί ορισμένων μέτρων στον τομέα της κοινής πολιτικής μεταφορών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη :

την ανακοίνωση της Επιτροπής της 10ης Φεβρουαρίου 1967 περί της κοινής πολιτικής μεταφορών, κατόπιν της αποφάσεως του Συμβουλίου της 20ής Οκτωβρίου 1966,

το υπόμνημα της Ιταλικής Κυβερνήσεως της 21ης Σεπτεμβρίου 1967 για επαναδραστηριοποίηση των διαπραγματεύσεων για την κοινή πολιτική μεταφορών,

Εκτιμώντας :

ότι είναι σημαντικό να ληφθούν, μόλις τούτο καταστεί δυνατό, ορισμένα μέτρα στον τομέα των μεταφορών σε σχέση με τη θέση σε ισχύ της τελωνειακής ενώσεως, συνεχιζομένης συγχρόνως της επεξεργασίας μέτρων πλέον μακροπροθέσμων-

ότι αυτά τα πρώτα μέτρα πρέπει να έχουν ως αντικείμενο αφ' ενός μεν την εναρμόνιση των όρων ανταγωνισμού στο πλαίσιο της αποφάσεως του Συμβουλίου της 13ης Μαΐου 1965 περί της εναρμονίσεως ορισμένων διατάξεων οι οποίες έχουν επίπτωση επί του ανταγωνισμού στον τομέα των σιδηροδρομικών, οδικών και εσωτερικών πλωτών μεταφορών(1), των οποίων οι λεπτομέρειες εφαρμογής πρέπει να τεθούν σε ισχύ το συντομότερο δυνατό, αφ' ετέρου δε την προσέγγιση των δομών κόστους-

ότι πρέπει να θεσπισθούν πριν από την 1η Ιουλίου 1968 διατάξεις περί της κοινοτικής οργανώσεως της αγοράς των οδικών εμπορευματικών μεταφορών καθώς και πρόγραμμα μέτρων ικανών να εξασφαλίζουν τη μεταγενέστερη ανάπτυξη της κοινής πολιτικής μεταφορών,

1. Συμφωνεί, βάσει των προτάσεων της Επιτροπής :

- να εκδώσει κατά την προσεχή σύνοδο αυτού, που θα αφιερωθεί στα προβλήματα των μεταφορών, και το αργότερο εντός έξι μηνών, κείμενο κοινοτικής ρυθμίσεως περί της εναρμονίσεως ορισμένων διατάξεων κοινοτικού περιεχομένου στον τομέα των οδικών μεταφορών,

- να λάβει, πριν από την 1η Ιουλίου 1968, τα εξής μέτρα :

α) εφαρμογή των κανόνων ανταγωνισμού στις μεταφορές-

β) ρύθμιση θεμάτων ενισχύσεων προς τις μεταφορές-

γ) θέση σε ισχύ των διατάξεων του άρθρου 1 υπό α) και β) της προαναφερομένης αποφάσεως του Συμβουλίου της 13ης Μαΐου 1965-

δ) εισαγωγή κοινοτικής ποσοστώσεως για τις οδικές εμπορευματικές μεταφορές, 1 200 αδειών για τρία έτη-

ε) καθιέρωση συστήματος αμφιοριακού κομίστρου για τις οδικές εμπορευματικές μεταφορές μεταξύ των Κρατών μελών-

στ) σύσταση ειδικευμένων επιτροπών οι οποίες θα ασκούν τα καθήκοντα τα οποία θα τους ανατεθούν από τα προαναφερθέντα μέτρα, και οι οποίες θα ασχολούνται ιδιαίτερα με την επίβλεψη της αγοράς.

2. α) Λαμβάνει υπό σημείωση τη δήλωση της Επιτροπής σύμφωνα με την οποία αυτή θα υποβάλει :

αα) πριν από την 1η Φεβρουαρίου 1968, τις τροποποιήσεις στην πρόταση κανονισμού της 18ης Μαρτίου 1964 περί καταργήσεως της διπλής φορολογίας σε θέματα τελών αυτοκινήτων οχημάτων στον τομέα των διεθνών μεταφορών, και στην πρόταση οδηγίας της 20ής Ιουλίου 1966 περί ενοποιήσεως των διατάξεων των σχετικών με την παραχώρηση ατελείας για τα καύσιμα που περιέχονται στην δεξαμενή καυσίμων των εμπορικών αυτοκινήτων οχημάτων- οι τροποποιήσεις αυτές θα έχουν αντικείμενο :

- όσον αφορά τη διπλή φορολογία, την υιοθέτηση προσωρινής λύσεως βάσει της αρχής ότι τα οχήματα υπόκεινται στα τέλη που επιβάλλονται στο Κράτος μέλος στο οποίο αυτά κυκλοφορούν, αναλόγως της διαρκείας παραμονής,

- όσον αφορά την ατέλεια για καύσιμα, την παραχώρηση ατελείας 50 λίτρων, τα οποία δύνανται να αυξηθούν κατόπιν αποφάσεως του Συμβουλίου, σε κάθε απόπειρα ουσιαστικής προσεγγίσεως των εθνικών τελών στο ντήζελ-

ββ) πριν από την 1η Ιουλίου 1968, προτάσεις οι οποίες αφορούν τα πρώτα μέτρα που πρέπει να ληφθούν για την καθιέρωση τιμολογήσεως της χρήσεως των έργων υποδομής, και οι οποίες περιλαμβάνουν ιδίως :

- την εναρμόνιση των διαρθρώσεων των τελών στα εμπορικά αυτοκίνητα οχήματα λαμβανομένων υπόψη των διατάξεων του άρθρου 2 της προαναφερθείσης αποφάσεως του Συμβουλίου της 13ης Μαΐου 1965, ώστε να αντανακλώνται οι αντίστοιχες ευθύνες των διαφόρων κατηγοριών οχημάτων ως προς τις δαπάνες τις οποίες συνεπάγεται για το κοινωνικό σύνολο η χρησιμοποίηση των έργων υποδομής,

- την καθιέρωση ομοιομόρφου και παγίου λογιστικού συστήματος για τις δαπάνες τις σχετικές με τα έργα υποδομής κάθε τρόπου μεταφοράς σε κάθε Κράτος μέλος-

γγ) πριν από την 1η Ιανουαρίου 1971, προτάσεις οι οποίες αφορούν την προσαρμογή των διμερών ποσοστώσεων για τις οδικές εμπορευματικές μεταφορές που εκτελούνται μεταξύ των Κρατών μελών λαμβανομένων υπόψη των αποτελεσμάτων που επιτεύχθησαν όσον αφορά τα μέτρα που απαριθμούνται υπό αα) και ββ) ανωτέρω-

β) εγκρίνει το χρονοδιάγραμμα και τη γενική κατεύθυνση που ορίζονται υπό α) ανωτέρω.

γ) λαμβάνει γνώση της δηλώσεως της Επιτροπής σύμφωνα με την οποία η τελευταία θα υποβάλει πριν από την 1η Ιουλίου 1968 προτάσεις σχετικά με την προοδευτική προσέγγιση των εθνικών τελών στο ντήζελ.

3. Υπογραμμίζει, λαμβανομένων υπόψη των πορισμάτων των ημερών μελέτης που αφιερώθηκαν στα προβλήματα των σιδηροδρόμων, την ανάγκη να επιδιωχθεί ταχέως η εξυγίανση της οικονομικής και ταμειακής καταστάσεως των σιδηροδρόμων και να θεσπισθεί προς το σκοπό αυτόν πριν από την 1η Ιανουαρίου 1969:

- κανονισμός περί της δράσεως των Κρατών μελών σε θέματα υποχρεώσεων συνυφασμένων με την έννοια της δημοσίας υπηρεσίας βάσει της προτάσεως της Επιτροπής της 26ης Μαΐου 1967,

- κανονισμός περί τυποποιήσεως των λογαριασμών των σιδηροδρόμων, για τον οποίο η Επιτροπή θα υποβάλει πρόταση πριν από την 1η Μαρτίου 1968.

4. Επιφορτίζει την Επιτροπή Μονίμων Αντιπροσώπων να προετοιμάζει την εφαρμογή του σημείου 1 της παρούσης αποφάσεως. Η Επιτροπή καλείται να καταθέσει στο Συμβούλιο, για την προσεχή σύνοδό του, που θα αφιερωθεί στα προβλήματα των μεταφορών, προσωρινή έκθεση στην οποία θα επισυναφθούν τα σχέδια των πράξεων που πρέπει να θεσπισθούν σχετικά.

Έγινε στις Βρυξέλλες, στις 14 Δεκεμβρίου 1967.

Για το Συμβούλιο

Ο Πρόεδρος

G. LEBER

(1) ΕΕ αριθ. 88 της 24. 5. 1965, σ. 1500/65.